Document ID: 32014R1126

REGULAMENTUL (UE) NR. 1126/2014 AL COMISIEI
din 17 octombrie 2014
de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de asulam, cianamidă, dicloran, flumioxazin, flupirsulfuron-metil, picolinafen și propisoclor din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),
întrucât:
(1)
Pentru asulam, cianamidă, dicloran și propisoclor au fost stabilite limite maxime de reziduuri (LMR-uri) în partea A din anexa III la Regulamentul (CE) nr. 396/2005. Pentru flumioxazin, flupirsulfuron-metil și picolinafen, LMR-urile au fost stabilite în anexa II și în partea B din anexa III la regulamentul respectiv.
(2)
Neincluderea substanței asulam în anexa I la Directiva 91/414/CEE este prevăzută în Regulamentul de punere în aplicare nr. (UE) nr. 1045/2011 al Comisiei (2). Toate autorizațiile existente pentru produsele de protecție a plantelor care conțin asulam au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a), LMR-urile stabilite pentru substanța activă respectivă în anexa III ar trebui eliminate.
(3)
Neincluderea substanței cianamidă în anexa I la Directiva 91/414/CEE este prevăzută în Decizia 2008/745/CE a Comisiei (3). Toate autorizațiile existente pentru produsele de protecție a plantelor care conțin cianamidă au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a), LMR-urile stabilite pentru substanța activă respectivă în anexa III ar trebui eliminate.
(4)
Neincluderea substanței dicloran în anexa I la Directiva 91/414/CEE este prevăzută în Decizia de punere în aplicare 2011/329/CE a Comisiei (4). Toate autorizațiile existente pentru produsele de protecție a plantelor care conțin dicloran au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a), LMR-urile stabilite pentru această substanță activă în anexa III ar trebui eliminate. Aceasta nu ar trebui să se aplice LMR-urilor care corespund unor CXL-uri bazate pe utilizări din țări terțe, cu condiția ca aceste CXL-uri să fie acceptabile în ceea ce privește siguranța consumatorilor. Aceasta nu ar trebui să se aplice nici în cazurile în care LMR-urile au fost stabilite în mod expres ca toleranță la importuri.
(5)
Pentru dicloran, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Aceasta a identificat un risc pentru consumatori în ceea ce privește CXL-urile pentru piersici, struguri de masă, struguri de vin și morcovi. Prin urmare, este adecvată stabilirea acestor LMR-uri la limita specifică de cuantificare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005. Autoritatea a concluzionat că, în ceea ce privește CXL pentru ceapă, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate. Această LMR va fi revizuită; reexaminarea va ține seama de informațiile disponibile în termen de doi ani de la data publicării prezentului regulament.
(6)
Pentru flumioxazin, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Aceasta a recomandat reducerea LMR-urilor pentru mere, pere, fructe sâmburoase, cartofi, morcovi, păstârnac, mazăre (fără păstaie), semințe de floarea soarelui, soia, boabe de porumb, boabe de ovăz, boabe de sorg și boabe de grâu. Pentru alte produse a recomandat menținerea LMR-urilor existente. Aceasta a concluzionat că, în ceea ce privește LMR pentru ceapă, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate. Această LMR va fi revizuită; reexaminarea va ține seama de informațiile disponibile în termen de doi ani de la data publicării prezentului regulament.
(7)
Pentru flupirsulfuron-metil, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (7). Autoritatea a concluzionat că, în ceea ce privește LMR-urile pentru semințele de in, boabele de orz, boabele de grâu, boabele de ovăz și boabele de secară, unele informații nu sunt disponibile și este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Întrucât Franța a raportat disponibilitatea informațiilor care lipseau, nu va fi adăugată nicio notă de subsol care să solicite aceste informații.
(8)
Pentru picolinafen, autoritatea a emis un aviz motivat privind LMR existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (8). Aceasta a concluzionat că, în ceea ce privește LMR pentru boabe de orz, boabe de ovăz, boabe de secară, boabe de grâu, carne, grăsime, ficat și rinichi de vită; carne, grăsime, ficat, rinichi și lapte de oaie; carne, grăsime, ficat, rinichi și lapte de capră, unele informații nu erau disponibile și era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.
(9)
Neincluderea substanței propisoclor în anexa I la Directiva 91/414/CEE este prevăzută în Decizia de punere în aplicare 2011/262/CE a Comisiei (9). Toate autorizațiile existente pentru produsele de protecție a plantelor care conțin propisoclor au fost revocate. Prin urmare, în conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a), LMR-urile stabilite pentru această substanță activă în anexa III ar trebui eliminate.
(10)
În ceea ce privește produsele de origine vegetală și animală pentru care nu au fost raportate nici autorizații, nici toleranțe la import relevante la nivelul Uniunii și pentru care nu au fost disponibile CXL-uri, autoritatea a concluzionat că era necesară o examinare suplimentară din partea responsabililor cu gestionarea riscurilor. Luând în considerare cunoștințele științifice și tehnice actuale, ar trebui stabilite LMR-uri pentru aceste produse la limita specifică de determinare sau la LMR implicită în conformitate cu articolul 18 alineatul (1) litera (b) din Regulamentul (CE) nr. 396/2005.
(11)
Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de cuantificare.
(12)
Pe baza avizelor motivate ale autorității și ținând cont de factorii relevanți pentru aspectele luate în considerare, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(13)
Prin urmare, Regulamentul (CE) nr. 396/2005 ar trebui modificat în consecință.
(14)
Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.
(15)
Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.
(16)
Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.
(17)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Regulamentul (CE) nr. 396/2005, astfel cum era formulat înainte de modificările aduse prin prezentul regulament, continuă să se aplice produselor care au fost produse în mod legal înainte de 13 mai 2015.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 13 mai 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 octombrie 2014.

Labels: 1
17
0
3
6